Mi az a KHR lista?
A KHR (Központi Hitelinformációs Rendszer), régebbi nevén BAR (Bankközi Adós-és Hitelinformációs Rendszer) lista számon tartja a magánszemélyek és vállalkozások hiteleit. A rendszer arra szolgál, hogy az ügyfelek hiteladatainak megosztásával és nyilvántartásával a hitelezés egyszerűbb és kevésbé kockázatos legyen. A lista tartalmazza a személyes adatainkat, valamint az általunk kötött hitelszerződések összes információját. Azt, hogy mikor kötöttük az adott szerződést, mekkora volt a felvett összeg, milyen a futamidő, és hogyan alakult a törlesztőrészletek fizetése. Nyilvántartják, ha elmaradunk a törlesztőrészlettel és természetesen azt is, ha nem fizetünk. Ezek mellett különböző visszaélésekkel, csalásokkal kapcsolatos információk is megtalálhatóak a listán. Az aktív státusz akkor lép életbe, ha elmaradtunk a törlesztőrészletek kifizetésével és ennek következtében 90 napot meghaladó, minimálbérnél nagyobb összegű lejárt tartozásunk halmozódott fel. Ha rendezzük a tartozásunkat, akkor passzivá válik a státuszunk, és egy évig még úgy szerepelünk a KHR listán.